Den første skolegangen fikk Hans på Sand, og han lærte tidlig å lese og skrive. Styreren på den ambulerende amtsskolen var en kjent skolemann, folkeminnegransker og ungdomslagsmann ved navn Åmund Salveson, og han gjorde et sterkt inntrykk på Hans. Middelskolen måtte han til Stavanger for å gjennomføre på Kongsgård skole. For å kunne tjene penger til skole og opphold, arbeidet han i forretning i byen. Her måtte han blant annet selge brennevin, og brennevin var også en del av lønna.